18. schôdza NR SR - 10.deň - B. popoludní
Dátum: 2020-12-09
Poslanec: Schlosár, Rastislav (ĽS Naše Slovensko)
Druh vystúpenia: Vystúpenie v rozprave

22. Vážené panie poslankyne, vážení páni poslanci, dnes tu nebudem vystupovať nejako dlho, pretože úplne najrozumnejšie, najlepšie, čo by sme mohli urobiť s týmto vaším návrhom zákona, je vyriešiť to tak, že by sme to jednoducho skrčili, ten návrh zákona a hodili do koša, pretože normálny, čestný človek s takýmto niečím pred Národnú radu Slovenskej republiky jednoducho nemôže prísť, nemôže sa tu postaviť a obhajovať to. Ale aby ste to nemali také, aby ste nemali také jednoduché, tak vám aj ja poviem pár slov, čo si o tomto vašom návrhu myslím. V prvom rade ale nerozumiem tomu, prečo takúto zásadnú zmenu v tak významnom ústavnom zákone, o ktorej sa, od ktorého sa odvíja to, ako dlho budem ešte žiť v núdzovom stave, teda v režime obmedzujúcom ľudské práva, čiže v režime fakticky totalitnom a nedemokratickom, prečo takúto zmenu neprišiel sem do Národnej rady obhajovať sám predseda vlády Igor Matovič. Tu proste neobstojí žiadna výhovorka, že má nejaký iný, dôležitejší program, pretože žijeme ešte stále - aspoň oficiálne, aspoň oficiálne - v parlamentnej demokracii a v tej je vláda podriadená a plne závislá od parlamentu. Prečo tu teda predseda vlády Igor Matovič dnes nie je? Veď je to on, čo chce všetko riadiť. Je to on, čo nepočúva už ani odborníkov, lebo sa cíti ako nejaké stelesnenie geniality a neomylnosti. Tak dnes tu nemal byť jeho podpredseda, ale on sám, pán diktátor Matovič, ktorému sa máli, že doteraz sme tu mohli mať núdzový, že doteraz tu mohol diktovať len 90 dní. Poďme ale teraz k samotnému návrhu zákona. Neprešiel, neprešiel ešte ani týždeň od toho, čo som tu vystupoval a hovoril o tom, aký je hlavný dôvod, pre ktorý chcete zobrať Ústavnému súdu právomoc posudzovať súlad ústavných zákonov s ústavou. Neprešiel ešte ani týždeň od toho, čo som práve na tomto mieste poukazoval na to, že to, čo robíte, robíte hlavne preto, aby ste mohli vládnuť v núdzovom stave nielen 90 dní ako doteraz, ale kľudne aj rok, dva či možné celé volebné obdobie. A to všetko bez toho, aby vás mohol zastaviť Ústavný súd. No a vidíte, už je to tu, dámy a páni, už to tu máme na stole, novelu zákona o bezpečnosti štátu, ktorá vám umožní vládnuť v núdzovom stave, a teda obmedzovať základné ľudské práva a slobody, teda fakticky vládnuť ako v diktatúre prakticky počas celého volebného obdobia, pretože presne takto ste si to tam naformulovali. Aby sme vedeli, o čom je, hovoríme, že tu nejde len o nejaké nepodstatné detaily, tak treba povedať, že núdzový stav, ktorý chcete takto predlžovať prakticky neobmedzene, umožňuje, aby ste obmedzovali nedotknuteľnosť osoby aj súkromia, uložili pracovnú povinnosť, obmedzili nedotknuteľnosť obydlia, obmedzili slobodu pohybu a pobytu alebo zakázali uplatňovať práva pokojne sa zhromažďovať. A po novom, po novom teda chcete ešte aj obmedzovať nedotknuteľnosť osoby aj súkromia núteným pobytom v obydlí, teda fakticky domácim väzením, či obmedzovať slobodu pohybu a pobytu už nielen zákazom vychádzania, ale prakticky akýmkoľvek spôsobom, pretože tie slová ste tam vyhodili. Tým zákazom vychádzania nechali ste tam len slobodu pohybu a pobytu, že toto môžte obmedzovať, ale už ste nepovedali ako. Teda možno, možno aj väzením pre tých, čo nebudú rešpektovať tieto vaše totalitné opatrenia alebo budú pozitívne testovaní, alebo tým, že takýchto ľudí nepustite do ich vlastných domovov, k ich vlastným rodinám. A tu, naozaj keď sa nad tým zamyslíme, tak je toto vôbec, je toto vôbec, čo ste tam dali, do tohto zákona, alebo čo tam chcete dať, normálne? Je to vôbec ešte nejaké demokratické, keď sa stále chcete oháňať týmito pojmami? No a teraz pod zámienkou, pod zámienkou boja proti koronavírusu chcete, aby ste si mohli túto totalitu, ktorá sa nazýva oficiálne núdzový stav, aby ste ju mohli predlžovať každých 45 dní alebo aby ste ju mohli nanovo vyhlasovať každých 90 dní. A keďže máte v tomto parlamente väčšinu, dokonca ústavnú, bohužiaľ, pohodlne si každé takého predĺženie schválite. Preto tu, prosím vás, nehovorte o nejakej parlamentnej poistke, o nejakých brzdách a protiváhach, ako sa to píše v tej dôvodovej správe, pretože ak má vláda jasnú podporu ústavnej väčšiny parlamentu, čo je, bohužiaľ, aj váš prípad, tak potom je schvaľovanie zo strany parlamentu už len obyčajnou formalitou a divadlom, obzvlášť keď súhlas parlamentu nebude podmienkou na samotné začatie platnosti núdzového stavu, ale len na jeho pokračovanie, keďže súhlas môže dávať parlament aj dodatočne. Kľudne tak môže nastať paradoxná situácia, že tu budeme mať núdzový stav, že sa tu budú udeľovať pokuty na základe tohto núdzového stavu, no Národná rada Slovenskej republiky, teda jediný ústavodarný a zákonodarný orgán v našom štáte nakoniec povie, že z jeho vyhlásením alebo predĺžením vlastne ani nesúhlasí. Čo potom spravíte, budete odškodňovať ľudí, ktorí budú potrestaní na základe niečoho, s čím nesúhlasí ani Národná rada ako najvyšší štátny orgán? No a navyše túto vašu novelu ste naformulovali tak, že budete môcť predlžovať núdzový stav prakticky neustále, aj keď s tým nebude parlament dodatočne súhlasiť. Stačí, že núdzový stav predlžujete vždy na maximálne 19 dní a Národnú radu zvoláte tak, aby tento bod prerokoval až v posledný, 20. deň od jeho predĺženia. Aj keď s predlžením núdzového stavu nakoniec Národná rada nebude súhlasiť, nič to nezmení na to, že núdzový stav bude celých 19 dní v platnosti, a nič sa nezmení ani na tom, že takto môže postupovať vláda opakovane a znovu a znovu predlžovať núdzový stav o ďalších 19 dní bez toho, aby to mohol parlament akokoľvek zablokovať. Áno, je síce pravda, že Ústavný súd bude mať, ako to navrhujete, právomoc posúdiť, či je nielen vyhlásenie, ale aj predĺženie núdzového stavu v súlade s ústavou, resp. ústavným zákonom o bezpečnosti štátu. To však bude pre vás len drobnou technickou prekážkou, pretože pri tom, ako je aj dnes sformulovaný ústavný zákon o bezpečnosti štátu, je možné vyhlasovať núdzový stav pri pandémii prakticky kedykoľvek. Tento ústavný zákon totiž vôbec nehovorí o tom, čo je to pandémia, používa ten pojem, ale nijako ho nedefinuje. Nehovorí o tom, kto ju má vyhlasovať a čo to znamená postihnuté či bezprostredne ohrozené územie. Nikto z tohto ústavného zákona jednoducho nevie, nevie vyčítať, aká chorobnosť, aká úmrtnosť, aké následky musí mať určitá ľudská choroba na danom území, aby sme v zmysle tohto zákona mohli hovoriť o pandémii alebo o postihnutom, či bezprostredne ohrozenom území. No, a práve táto vágnosť vám umožňuje odôvodniť núdzový stav pred Ústavným súdom bez akýchkoľvek väčších problémov prakticky kedykoľvek. Iné by ale bolo, keby mohol Ústavný súd konštatovať, že bez ohľadu na to, aké je, aká je nebezpečnosť či rozšírenosť pandémie, tak trvanie núdzového stavu viac ako 90 dní, teda viac ako tri mesiace je jednoducho príliš. Nezodpovedá to podstate a účelu tohto ústavného zákona, pretože prakticky vytvára z núdzového stavu nie nejaký mimoriadny stav, ako to bolo myslené pôvodne zákonodarcami, ktorí ten zákon vytvorili, ale vytvára z neho akýsi bežný stav, ktorý môže u nás platiť celé volebné obdobie, prípadne aj viac. Inými slovami, keby Ústavný súd mohol konštatovať, že trvanie núdzového stavu viac ako 90 dní, a teda aj obmedzovanie ľudských práv a vládnutie v režime diktatúry viac ako 90 dní je bez ohľadu na dôvody, bez ohľadu na nejakú pandémiu či čokoľvek iné jednoducho príliš dlhé, neprimerané, a preto protiústavné a nedemokratické, to však Ústavný súd už nebude môcť nikdy povedať, pretože ste mu túto právomoc práve dnes, práve dnes zobrali. Núdzový stav tak dáte prakticky na úroveň vojnového stavu, ktorý taktiež nie je nijako časovo obmedzený, a umožníte z neho urobiť trvalý spôsob vášho vládnutia. Ale ešte je tu jedna vec, čo ma zaujala a čo musia ľudia vedieť. Tým, že do ústavného zákona o bezpečnosti štátu zavádzate explicitne možnosť tento núdzový stav predlžovať, znamená, že vy sami uznávate, že podľa doterajšieho právneho stavu núdzový stav nebolo možné predlžovať. Ale vy ste to, napriek tomu ste to urobili. Napriek tomu ste celkom protiprávne predlžili núdzový stav o ďalších 45 dní z tých pôvodných 45 dní, na ktorých ste ho vyhlásili, hoci sami dobre viete, že podľa súčasného ústavného zákona je možné predĺžiť len výnimočný stav, nie však núdzový stav. A napokon potvrdzuje to aj samotný zákon o Ústavnom súde, ktorý takisto pozná len posudzovanie súladu predĺženia výnimočného stavu s ústavou, no nie núdzového stavu, pretože núdzový stav podľa súčasného zákona skutočne nie je možné predĺžiť. Tak ako ste si v októbri uvedomili, bohužiaľ, až po upozornení Generálnej prokuratúry, že všetky opatrenia Úradu verejného zdravotníctva, ktoré tento úrad vydáva od samého začiatku vašej vlády, sú protiprávne, a preto ste zmenili zákon, tak rovnako teraz idete meniť ústavný zákon o bezpečnosti štátu aj preto, lebo ste si uvedomili, že predlžovanie núdzového stavu tento zákon doteraz neumožňoval. To ale znamená a nepriamo ste to vlastne aj vy priznali, že všetko, čo sa dialo od predĺženia núdzového stavu, teda od 15. novembra, a všetko, čo sa ešte udeje počas tých 45 dní na základe toho, že je tu vyhlásený núdzový stav, je jednoducho protiprávne a nezákonné. A preto chcem a vyzývam ľudí a firmy, ktorým na základe súčasného núdzového stavu dajú úrady akékoľvek pokuty a sankcie, aby tieto v žiadnom prípade neplatili a aby rozhodnutia o ich uložení hodili, hodili rovno do koša, pretože presne to isté robí aj táto Matovičova vláda, ale robí to s našou ústavou a robí to predovšetkým s našimi občanmi, ktorých zotročuje, týra a privádza týmito svojimi hlúpymi opatreniami na mizinu, preto, ešte raz, hoďte ich rovno do koša rovnako ako túto vládu pri ďalších voľbách, pretože nič iné si nezaslúži. Napokon, napokon, dokedy chce táto vláda ešte skúšať trpezlivosť ľudí? To si naozaj myslíte, vy dámy a páni z vládnej koalície, že môžete úplne všetko? Ako vôbec môžete uvažovať a dneska je to aktuálna téma, práve dnes o nejakom lockdowne počas vianočných sviatkov? Slovenšsko, Slovensko už zažilo rôzne režimy a mnohé z nich rozhodne neboli demokratické, ale ani jeden režim bez ohľadu na to, či to bolo niekde v stredoveku, keď sme tu mali mor, alebo neskôr v 20. storočí, keď tu bolo svetová vojna, ani jeden režim nebránil ľuďom, aby počas vianočných sviatkov chodili do kostolov alebo aby navštevovali svoje rodiny, keby mali aj cestovať cez celé Slovensko. Ani jeden. Robíte to alebo to plánujete urobiť práve vy. Vyhlasovať lockdown, teda zákaz opustiť bydlisko okrem nejakých výnimočných prípadov práve počas vianočných sviatkov, keď majú byť rodiny spolu, keď sa majú navštevovať, spoločne sláviť sviatky Narodenia nášho Spasiteľa Ježiša Krista doma a v kostoloch, tak to nie je nič iné ako z pohľadu veriacich nehorázne rúzaj..., rúhanie, ktoré nemôže žiaden kresťan, ktorý poslúcha viac Pána Boha ako ľudí, ako vás schvaľovať. Žiaden. Komu vy vlastne, komu vy vlastne slúžite? Komu? Najskôr ste nám pokazili Veľkú noc, teraz nám chcete pokaziť aj Vianoce? Čo bude s tými, ktorí budú chcieť ísť na Vianoce do kostola, ale jednoducho ich tam nepustia, pretože máme alebo bude vyhlásený lockdown, alebo ich tam nepustia, tak ako je to teraz, s odôvodnením, že koncentrácia stojacich veriacich prekročí vami stanovenú hranicu jedného veriaceho na 15 m2, ako ste si to vymysleli. Čo urobíte s kňazmi, ktorí budú chcieť slúžiť omše aj počas lockdownu aspoň na Vianoce, najväčšie kresťanské sviatky, aj napriek týmto vašim zvráteným zákazom? Akú pokutu im budete dávať? Ako ich potrestáte? Nemusíte byť, naozaj nemusíte byť veriaci, nemusíte byť kresťania, aby ste v tomto ne.., v tomto nevideli jeden veľký, jeden veľký diabolský plán, ako urobiť z ľudí otrokov, tomu, čomu vy hovoríte korona, ale v skutočnosti nie je za tým nič iné ako vaša zvrhlá, vaša zvrhlá túžba po moci či možno len obyčajné šialenstvo jedného človeka, ktorého všetci bezvýhradne poslúchate. Áno, ja musím súhlasiť, že lockdown by mohol byť, ale keď lockdown, tak lockdown človeka, ktorý si hovorí premiér, no v skutočnosti je on tým, on tým vírusom, ktorý rozkladá našu spoločnosť, a siaha nám na všetko, čo nám je drahé a sväté. Ten nech ide do lockdownu a dá Slovensku a ich občanom už konečne pokoj. No, na záver, panie poslankyne, páni poslanci z vládnej koalície, pretože možno tým opozičným..., alebo opozičným poslancom to určite netreba vysvetľovať, ja si neodpustím otázku. Čo by ste vy robili, čo by ste vy robili bez toho, keby tu nebol ten váš slávny koronavírus? Čo by ste, čo by ste robili? Akým spôsobom by ste vládli? Ja mám taký pocit, že vy už ani neviete vládnuť bez toho, aby tu bol nejaký núdzový stav, bez toho, aby ste museli obmedzovať základné práva a slobody občanov Slovenskej republiky. Vy už neviete vládnuť bez toho, aby ste zasahovali či už do práva na prácu, na slobodné podnikanie, do práva na zhromažďovanie, slobodu pohybu či náboženského vyznania. No verte tomu, že ľudia vás už majú plné zuby. Majú plné zuby týchto vašich totalitných opatrení. Ani váš zákaz zhromažďovania, ani vaše vodné delo, ani vaši ťažkoodenci nezastavili desaťtisíce Slovákov, aby protestovali v uliciach slovenských miest. Opakovane. Ani vaše nezákonné opatrenia obmedzujúce slobodu podnikania, likvidujúce celý gastrosektor nezabráni tomu, aby niekoľko stoviek reštaurácií a iných pohostinstiev otvorilo včera svoje prevádzky. Myslíte si snáď, že týchto ľudí, týchto poctivých slovenských občanov, ktorým ide doslova o existenciu, o ich vlastné prežitie, o ich rodiny, že ich zastrašíte, keď ich prirovnáte k vrahom, ako to urobil včera minister obrany Naď? No, nemyslite si, že ľudia budú tieto vaše totalitné opatrenia rešpektovať done..., donekonečna. Na to jednoducho zabudnite. Áno, aj náš národ, aj slovenský národ znesie toho veľa, aj sme zniesli veľa v histórii, ale verte mi, že každý národ, aj náš národ má svoje hranice. A tie hranice jednoducho končia tam, kde siahnete na jeho vieru, na jeho prácu, na jeho deti a na jeho rodiny. Vtedy aj náš slovenský národ povie dosť a vyženie vás, tyranov, pretože nič iné nie ste, tyranov slovenského národa z tohto parlamentu a z tejto vlády. A dal by Pán Boh a ja sa budem za to modliť a budem bojovať za to, aby to bolo čo najskôr.